Povilas Pacas

Povilas Pacas (apie 1530–1595) – LDK valstybinis veikėjas, Vitebsko kaštelionas (1566–1578 m.), Mstislavlio vaivada (1578–1593 m.), Vilniaus kaštelionas (1593–1595 m.), Vilkmergės, Mstislavlio, Dysnos, Radomlio seniūnas.

Biografija 
Lietuvos magnatų Pacų giminės atstovas, herbo „Gozdava“ savininkas. Palenkės vaivados Mykolo Paco ir Aleksandros Aleksandrovnos Alšėniškės ketvirtasis sūnus. Broliai – Kijevo vyskupas Mykolas, Vitebsko vaivada Stanislovas ir Smolensko kaštelionas Dominykas.

Jam priklausė Disna ir Kozianai Breslaujos paviete ir Ostrovecas Ašmenos paviete. Tai pat valdė Vilkmergės, Mstislavlio, Dysnos, Radomlio seniūnijas.

1566 metais Povilas Pacas buvo paskirtas pirmuoju Vitebsko kaštelionu, 1578 metais gavo Mstislavlio vaivados pareigybę. 1593 metais Povilas Pacas Vilniaus kaštelionas. Buvo renkamas pasiuntiniu (deputatu) į seimus. 1573 metais pasirašė Varšuvos konfederacijos aktą.

Šeima ir vaikai 
Buvo vedęs dukart. 1570 metais vedė Rainą Valavičiūtę (m. iki 1585), Naugarduko kašteliono Samuilo Valavičiaus dukrą. Vaikai:

 Mikalojus Pacas (1570-1624), Vilniaus kanauninkas (1596 m.), Žemaitijos vyskupas (1609-1618 m.)
 Petras Pacas (m. 1642), Lietuvos dvaro vėliavininkas (1613-1635 m.), Lietuvos dvaro pakancleris (1635-1640 m.), Trakų vaivada (1640-1642 m.), Mstislavlio, Radomo seniūnas
 Sofija Pacaitė, Višskio kašteliono Albrechto Rakovskio žmona
 Barbora Pacaitė, 1-asis vyras Čerubinas Dubovskis, 2-as Juozapas Tiškevičius Logoiskis

1585 antrąkart vedė Aną Chodkevičiūtę (m. po 1595), Lietuvos didžiojo etmono Grigaliaus Chodkevičiaus (m. 1572) ir Kotrynos Ivanovnos Višnioveckos (m. po 1580) dukrą, Kijevo kašteliono Povilo Sapiegos (? – 1580) našlę. Antroje santuokoje vaikų neturėjo.

Išnašos 
 Вялікае княства Літоўскае: Энцыклапедыя. У 3 т. / рэд. Г. П. Пашкоў і інш. Т. 2: Кадэцкі корпус – Яцкевіч. – Мінск: Беларуская Энцыклапедыя, 2005. – 788 с.: іл. ISBN 985-11-0378-0.

Nuorodos 

|-

Povilas
Vitebsko kaštelionai
Mstislavlio vaivados
Vilniaus kaštelionai
Mstislavlio seniūnai
Dysnos seniūnai
Vilkmergės seniūnai